**ДИСТАНЦИОННИ ОБУЧЕНИЯ**

**ОБУЧИТЕЛЕН МОДУЛ**

**«КОНТРОЛНИ ФУНКЦИИ НА ОБЩИНИТЕ»**

**МАТЕРИАЛИАЛИ ЗА САМОПОДГОТОВКА**

**ТЕМА 1. Контролни функции на кмета на общината. Възможности за намеса и подкрепа от Общински съвет/вменени от законодателството/. Контролни функции по области на политика.**

**ТЕМА 1. Контролни функции на кмета на общината. Възможности за намеса и подкрепа от Общински съвет/вменени от законодателството/. Контролни функции по области на политика**

**Цели:** Повишаване професионалните знания и уменията на участниците в дистанционното обучение относно контролните функции на кмета на общината, правомощията за взаимен контрол между кмет и общински съвет. Съобразно идентифицираните областите на политика, в рамките на темата се представят: осъществяваният от кмета на общината контрол, както и компетенциите свързани с идентифицирането и прилагането на контролни функции на кметовете на общините, произтичащи от действащото законодателство.

**Очаквани резултати:** Участниците да разширят и обогатят знанията си относно контролните правомощия на кметовете на общините, произтичащи от действащото законодателството и способите за упражняване на контрол.

**Съдържание:**

[**Подтема 1.1.Контролни функции на кмета на общината в качеството му на орган на изпълнителната власт** 2](#_Toc78557574)

[**Подтема 1.2. Контролни функции на кмета, в качеството му на ръководител на администрацията/управленски контрол/** 3](#_Toc78557575)

[**Подтема 1.3. Възможности за намеса и подкрепа от Общински съвет** 7](#_Toc78557576)

[**Подтема 1.4. Правни способи за взаимен контрол между кмета на общината и общинския съвет** 7](#_Toc78557577)

[**Подтема 1.5 Контролни функции по области на политики. Дефиниции.** 10](#_Toc78557578)

[**Примери за контролни функции на кмета на общината и общинския съвет по области на политики** 12](#_Toc78557579)

# **Подтема 1.1.Контролни функции на кмета на общината в качеството му на орган на изпълнителната власт**

Кметът на общината е орган на изпълнителна власт в общината. Съгласно Закона за местното самооуправление и местната администрация (ЗМСМА) кметът на общината ръководи цялата изпълнителна дейност на общината. Дейността на общинския съвет, на кмета на общината, на кмета на района и на кмета на кметството се подпомага от общинска администрация, която е териториална администрация на изпълнителната власт, т.е. подпомага органите на местно самоуправление при упражняването на техните правомощия. В този смисъл контролните функции на кмета на общината, като орган на изпълнителната власт в общината следва да бъдат обезпечени от оптимално функционално разпределение на ангажиментите на структурните звена в общинската администрация и звената към нея.

В своята дейност кметът се ръководи от закона и от актовете на общинския съвет.

При упражняване на своята компетентност, част от законововъзложените функции на кмета могат да се групират както следва:

* **Организационни правомощия**, свързани с ръководството и координацията на изпълнителната дейност в общината;
* **Контролни правомощия** – контрол върху дейността на кметовете на райони, кметовете на кметства и кметските наместници; контрол върху решенията на Общинския съвет;
* **Правомощие на кмета на общината да налага административни наказания при констатирани административни нарушения**. Изпълнява контролни функции, когато това е предвидено в закон или подзаконов нормативен акт (включително подзаконовите нормативни актове, приети от Общинския съвет).
* Кметът на общината упражнява и **административен контрол върху дейността на общинската администрация**.

**Важно!!!** Кметовете на общините могат да оправомощават заместник-кметове да изпълняват техни правомощия в случаите, когато това е предвидено в закон. Кметовете на общините могат да възлагат изпълнението на свои функции и на кметовете на кметствата и районите, като осъществяват контрол за целесъобразността и законосъобразността при тяхното изпълнение. Осъществяват и **контрол по законосъобразността** на актовете и действията на кметовете при изпълнение на техните правомощия и налагат предвидените административни наказания.

# **Подтема 1.2. Контролни функции на кмета, в качеството му на ръководител на администрацията/управленски контрол/**

Правомощията на кмета на общината са много обширни.

Контролните правомощия, които са ключови за работата на администрацията са:

* Контролни функции по Закона за публичните финанси (ЗПФ) – **бюджетен и финансов контрол**:

Съгласно чл.21, ал. 1 от Закона за публичните финанси (ЗПФ), ръководителите на бюджетни организации (каквито са и кметовете на общините) са отговорни за изграждането, функционирането и отчитането на системи за финансово управление и **контрол** в съответствие с действащото законодателство.

Кметовете на общини, в качеството си на първостепенни разпоредители с бюджет упражняват **контрол** **върху процесите по планирането, съставянето, изпълнението и отчитането на бюджетите** на разпоредителите с бюджет от по-ниска степен (Чл.11, ал.3 и ал.13 от ЗПФ). В тази връзка те утвърждават и специални правила и процедури, издават заповеди и т.н., като например задължителните за всяка община **Вътрешни правила за организация на бюджетния процес.**

Кметът на общината може да ограничава или да спира финансирането на бюджетни организации, звена и субсидирани дейности по бюджета на общината при нарушение на бюджетната дисциплина до неговото преустановяване (Чл. 130, ал.1 от ЗПФ).Прилагането на чл.130, ал. 1 от ЗПФ не може да води до преустановяване дейността на засегнатата бюджетна организация, звено или субсидирана дейност или до неизпълнение на произтичащи от нормативен акт задължения. (Чл. 130, ал.2 от ЗПФ)

* **Контролни функции, произтичащи от Закона за финансовото управление и контрол в публичния сектор** (ЗФУКПС) и издадените във връзка с него указания и насоки от Министъра на финансите:

Кметът на общината изпълнява функции на ръководител по смисъла на Закона за финансовото управление и контрол в публичния сектор (ЗФУКПС) и като такъв е длъжен да осигури функционирането на контролните дейности на всички нива в общината и на всички етапи при постигането на целите, вкл. и. върху всички дейности и процеси, които протичат в администрацията. Изискванията към контролните дейности са разписани в чл.13 от ЗФУКПС: Контролните дейности могат да са превантивни, разкриващи или коригиращи, като трябва да включват най-малко изброените в чл. 13 от ЗФУКПС:

* система за двоен подпис, която не разрешава поемането на финансово задължение или извършването на плащане без подписите на ръководителя на организацията и на лицето, отговорно за счетоводните записвания;
* правила за достъп до активите и информацията;
* политики и процедури за предварителен контрол за законосъобразност;
* политики и процедури за текущ контрол върху изпълнението на поети финансови ангажименти и сключени договори;
* политики и процедури за последващи оценки на изпълнението;
* политики и процедури за обективно, точно, пълно, достоверно и навременно осчетоводяване на всички стопански операции;
* политики и процедури за управление на човешките ресурси;
* политики и процедури за спазване на лична почтеност и професионална етика.

**Кметът на общината осъществява контрол и по специални закони, като:**

* **Закон за защита на класифицираната информация** - Ръководителят на организационната единица ръководи, организира и контролира дейността по защита на класифицираната информация (чл. 20, ал. 1);
* **Закон за защита при бедствия** – координира и контролира разработването и изпълнението на общинската програма за намаляване на риска от бедствия; Координира и контролира разработването и изпълнението на общинския план за защита при бедствия (чл. 65, ал. 1, т. 9 и т. 10) ;
* **Закон за предучилищното и училищното образование** - Кметовете на общините упражняват контрол върху начина на изразходване на предоставените средства на общинските детски градини и училища, на общинските центрове за подкрепа за личностно развитие, включително и ако е налице възлагане по реда на чл. 198, ал.2, както и на частните детски градини и училища, които получават бюджетни средства (чл.256, ал. 3);
* **Закон за водите** - Кметът на общината: осъществява контрол в предвидените от закона случаи (чл. 10в., ал. 2, т. 7);
* **Закон за защита на животните** - Органите на местната власт осъществяват контрол (чл. 59, ал. 3):

1. за изоставяне на животни на територията на общината;

2. за идентификация и регистрация на кучета;

3. за спазване изискванията за защита на животните в приютите на

територията на съответната община;

4. върху кучетата и временните приюти, определени от съответния общински съвет, или местата, от които маркираните кучетата са взети и на които се връщат.

Контролът се извършва чрез: периодични проверки; проверки по постъпили молби, жалби и сигнали за нарушения на правилата за защита на животните, подадени от държавни органи, физически и юридически лица.

* **Закон за защита от шума в околната среда** - Кметовете на общини и кметовете на райони в градовете с районно деление определят длъжностни лица от съществуващите структури в общинската администрация, притежаващи необходимата квалификация, за контрол и осъществяване на дейностите, свързани с ограничаване на шумовите нива в околната среда (чл. 15, ал. 1, т. 2).
* **Закон за лечебните растения** - Кметът на общината контролира ползването на лечебните растения в земите, водите и водните обекти - общинска собственост, в поземления фонд и в населените места (чл. 62).
* **Закон за опазване на околната среда** –Контролът се осъществява на национално равнище от министъра на околната среда и водите или оправомощени от него лица, а на регионално равнище - от директорите на РИОСВ, директорите на басейновите дирекции, директорите на националните паркове, областните управители и от кметовете на общините или от упълномощени от тях длъжностни лица (чл. 15, ал. 1, т.2, т.3, т.4 и т.5; чл. 148. ал. 3).
* **Закон за почвите** - Кметовете на общини осъществяват контрола по опазването, устойчивото ползване и възстановяването на почвите (чл. 11).
* **Закон за управление на отпадъците** - Кметът на общината или оправомощено от него длъжностно лице контролира (чл. 112 и чл. 118 ) :
* дейностите, свързани с образуване, събиране, включително разделното, съхраняване, транспортиране, третиране на битови и строителни отпадъци;
* дейностите по депониране на производствени и опасни отпадъци на общински и/или регионални депа;
* площадките за дейностите с отпадъци от черни и цветни метали (ОЧЦМ) и спазването на условията и реда за извършване на дейности с ОЧЦМ съобразно своите компетенции;
* спазването на други изисквания, определени с наредбата приета от общинския съвет по чл. 22, с която се определят условията и реда за изхвърлянето, събирането, включително разделното, транспортирането, претоварването, оползотворяването и обезвреждането на битови и строителни отпадъци, включително биоотпадъци, опасни битови отпадъци, масово разпространени отпадъци, на територията на общината;
* изоставянето на битови отпадъци и нерегламентираното им изхвърляне.

Кметът на общината организира и контролира закриването, рекултивацията на терените и последващия мониторинг на депата за битови и строителни отпадъци на територията на съответната община.

* **Закон за устройство на територията** - За строежите от четвърта, пета и шеста категория кметът на общината (района) или упълномощено от него длъжностно лице налага предвидените в Закона глоби и имуществени санкции (чл. 223, ал. 1, т. 11).

За строежите от четвърта, пета и шеста категория служителите за контрол по строителството в администрацията на всяка община (район) (чл. 223, ал.2):

* констатират незаконни строежи и строежи с нарушения;
* констатират нарушения при ползването на строежи или на части от тях;
* изпълняват заповедите за спиране, за забрана на ползването, за забрана на достъпа до строежи и строителни площадки и за премахване на незаконни строежи;
* контролират изпълнението на мероприятията за възстановяване на територии с особена териториалноустройствена защита;
* установяват други нарушения на този закон и на подзаконовите нормативни актове по прилагането му;
* създават и поддържат регистър на издадените наказателни постановления и на влезлите в сила заповеди за премахване на незаконни строежи.
* **Закон за чистотата на атмосферния въздух** - Общинските органи и регионалните инспекции по околната среда и водите осъществяват контрол и управление на дейностите, свързани с осигуряване чистотата на въздуха на тяхната територия (чл.19, ал. 3).

При направен анализ на действащото законодателство в над 40 закона са вменени правомощия за контрол от страна на кмета на общината, който обхваща различни функционални сфери на местната и националната политика.

# **Подтема 1.3. Възможности за намеса и подкрепа от Общински съвет**

Общинският съвет (ОбС) е орган на местното самоуправление. ОбС решава всички въпроси от местно значение, в сферата на: общинското имущество, общинските предприятия, общинските финанси, данъци и такси, общинската администрация; устройството и развитието на територията на общината и на населените места в нея; образованието; здравеопазването; културата; благоустрояването и комуналните дейности; социалните услуги; опазването на околната среда и рационалното използване на природните ресурси; поддържането и опазването на културни, исторически и архитектурни паметници; развитието на спорта, отдиха и туризма; защитата при бедствия.

Основните правомощия на ОбС са регламентирани в чл.21, ал.1 от ЗМСМА. В изпълнение на тези правомощия ОбС може да приема правилници, наредби, инструкции, решения и т.н. и да решава и други въпроси от местно значение, които не са от изключителната компетентност на други органи и да подпомага изпълнението на контролните функции, възложени на кметовете като орган на изпълнителната власт като:

* обсъжда и приема решения по предложения на кметове на райони и кметства по въпроси от своята компетентност;
* одобрява общата численост и структурата на общинската администрация (в т.ч. специализирано контролно звено/инспекторат), по предложение на кмета;
* приема и изменя годишния бюджет на общината, осъществява контрол и приема отчета му, по предложение на кмета;
* упражнява текущ и последващ контрол върху изпълнението на приетите от него актове.

По силата на чл.45, ал.2 от ЗМСМА, ОбС съвет може да отменя административните актове, издадени от кмета на общината, които противоречат на приети от тях актове, както и да оспорва незаконосъобразните административни актове, издадени от кмета на общината, пред съответния административен съд.

# **Подтема 1.4. Правни способи за взаимен контрол между кмета на общината и общинския съвет**

За повишаване ефективността на органите на местното самоуправление е необходимо непрекъснато взаимодействието между кмета на общината и общинската администрация, от една страна, и общинския съвет, от друга.

Това се налага по няколко причини:

* + Практиката показва, че доверието на гражданите не се адресира поотделно към поведението на органите на местното самоуправление. Гражданите следят и оценяват резултатите от техните съвместни действия.
	+ Установяването на отношения на добронамереност между общинския съвет и кмета на общината съдейства за издаване на законосъобразни и правилни адм. актове, а с това и ефективността на предоставяните чрез тях адм. услуги на населението. Изборните представители на местната власт трябва да се ръководят от интересите на общността и да намерят най-добрата форма на сътрудничество.

Законът за местното самоуправление и местната администрация е специален закон, който урежда обществените отношения, свързани с местното самоуправление и местната администрация, като се стреми да балансира правомощията на кмета на общината и общ. съвет с цел законосъобразното им развитие в полза на местната общност. Разпоредбата на чл. 45 от ЗМСМА урежда специален ред за осъществяване на контрол върху актовете на общинския съвет и на кмета на общината, осигуряващ законносъобразността на издаваните от тях административни актове.

Тези отношения следва да се разгледат в две посоки: контрол от общинския съвет спрямо актовете на кмета на община и от друга страна – от кмета на общината спрямо актовете на общинския съвет. Тези две форми на контрол са очертани съответно в разпоредбите на чл. 45, ал. 2 и ал. 5.

В ЗМСМА (чл. 45, ал. 2) е предвидена възможността за упражняване на контролни правомощия от страна на общинския съвет спрямо актовете, издавани от кмета на общината. Тук законодателят предвижда два различни правни способа в зависимост от това дали се касае за актове на кмета на общината, които противоречат на издадени от общинския съвет актове, или въобще за незаконосъобразни актове на кмета. В първия случай общинският съвет, по силата на чл. 45, ал.2, изр. 1 ЗМСМА, разполага с възможността да отменя актове на кмета, които противоречат на актове, приети от общинския съвет. А спрямо всички останали незаконосъобразни актове на кмета на община, които не са във връзка с актове на общинския съвет, общинският съвет разполага с правната възможност да ги оспорва пред съответния административен съд (чл. 45, ал.2, изр. 2 от ЗМСМА). Тези свои правомощия (и в двете им форми) общинският съвет трябва да упражни в 14- дневен срок от получаване на съответния адм. акт на кмета на общината. Кметът на общината изпраща на общинския съвет административните актове, както и договорите и техните изменения и допълнения, издадени в изпълнение на актовете, приети от съвета, в тридневен срок от издаването или подписването им.

Контролът от страна на кмета на общината спрямо актове на общинския съвет е уреден в чл. 45, ал. 5 от ЗМСМА. Тази норма дава правната възможност на кмета да върне незаконосъобразни и нецелесъобразни адм. актове на общинския съвет за ново обсъждане или да оспори незаконосъобразните такива пред съответния административен съд. ЗМСМА не изисква личен, пряк и законов интерес за упражняване на това правомощия от кмета на общината. Кметът на общината в случая действа като орган упражняващ контрол за законност върху адм. акт на общ. съвет: връща за ново разглеждане актовете на общинския съвет и косвено: кметът има сезираща власт с оглед иницииране на процедура по съдебен контрол ex lege. Като обект на контрола нормата посочва както незаконосъобразни, така и нецелесъобразни актове на общинския съвет. Във вторият случай единствената възможност на кмета е да върне за ново обсъждане акта, но не и да го оспорва пред съда (тук трябва да се отбележи, че законодателят е изключил от обхвата на контрола за целесъобразност вътрешнослужебните актове на съвета, свързани с неговата организация и дейност, както и на неговите комисии). Причината за това е, че съдът стои извън системата на органите на изпълнителната власт и като съдебен орган може да следи единствено за спазване на законността, следователно може да осъществява контрол единствено относно законосъобразност. Когато обаче се касае за незаконосъобразни актове на общинския съвет, правните възможности на кмета са две – и да върне, и да оспори пред съда. Чрез ал. 5 на чл. 45 от ЗМСМА, посредством контрол върху незаконосъобразните актове на общинския съвет се постига законосъобразно развитие на отношенията в местното управление на ниво община.

Процедурите по контрол са регламентирани в чл. 45 от ЗМСМА:

* Актовете на кмета на общината могат да се оспорват по административен ред пред областния управител, освен ако в закон е предвидено друго.
* Общинският съвет може да отменя административните актове, издадени от кмета на общината, които противоречат на актове, приети от съвета, в 14-дневен срок от получаването им. В същия срок съветът може да оспорва незаконосъобразните административни актове, издадени от кмета на общината, пред съответния административен съд.
* Актовете на общинския съвет могат да се оспорват пред съответния административен съд.
* Областният управител упражнява контрол за законосъобразност на актовете на общинските съвети, освен ако в закон е предвидено друго. Той може да върне незаконосъобразните актове за ново обсъждане в общинския съвет или да ги оспорва пред съответния административен съд. Оспорването спира изпълнението на индивидуалните и на общите административни актове и действието на подзаконовите нормативни актове, освен ако съдът постанови друго.
* Кметът на общината може да върне за ново обсъждане незаконосъобразните или нецелесъобразните актове на общинския съвет или да оспорва незаконосъобразните актове пред съответния административен съд и да иска спиране на изпълнението на общите административни актове и действието на подзаконовите нормативни актове. Кметът на общината не може да върне за ново обсъждане по целесъобразност вътрешнослужебни актове, свързани с организацията и дейността на общинския съвет и на неговите комисии.
* Върнатият за ново обсъждане акт заедно с мотивите за връщането му се изпраща на председателя на общинския съвет в 7-дневен срок от получаването му.
* Върнатият за ново обсъждане акт не влиза в сила и се разглежда от общинския съвет в 14-дневен срок от получаването му.
* Върнатият за ново обсъждане акт може да бъде оспорен пред съответния административен съд от кмета на общината, съответно от областния управител, в 7-дневен срок, ако в законоустановения срок общинският съвет не се произнесе по него.
* Общинският съвет може да отмени, да измени или да приеме повторно върнатия за ново обсъждане акт.
* Актът, върнат за ново обсъждане, се приема повторно с мнозинството, определено в закон, но с не по-малко от повече от половината от общия брой на общинските съветници.
* Измененият или повторно приетият акт на общинския съвет може да бъде оспорван пред съответния административен съд по реда на Административнопроцесуалния кодекс.
* За неуредените въпроси по издаването, оспорването и изпълнението на актовете на общинските съвети и кметовете се прилагат правилата за административното производство, установени със закон.

# **Подтема 1.5 Контролни функции по области на политики. Дефиниции.**

„Политиката” е израз на намеренията, ангажиментите и приоритетите на управляващите относно развитието на обществото. Политиката винаги касае важни въпроси и проблеми, които излизат извън функционалните и организационни предели.

**Политиката е комплексен набор от програми, включващи дейности/мерки**.

Изпълнението на дългосрочните програми на общината се организира от кмета на общината (чл.44, ал.1, т.6 от ЗМСМА).

**„Област на политика” е област на обществено-икономическия и социален живот, за която се отнасят определени принципи и действия за постигане на предварително зададени цели.**

Областите на провежданите политики зависят на първо място от формата на държавно устройство – "Република България е единна държава с местно самоуправление" (чл. 2, ал. 1 от Конституцияата на Република България).

Местното самоуправление се изразява в правото и реалната възможност на гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност, според чл. 17, ал. 1 от ЗМСМА, компетентностите на органите на местната власт са в сферата на:

* общинското имущество, общинските предприятия, общинските финанси, данъци и такси, общинската администрация;
* устройството и развитието на територията на общината и на населените места в нея;
* образованието;
* здравеопазването;
* културата;
* благоустрояването и комуналните дейности;
* социалните услуги;
* опазването на околната среда и рационалното използване на природните ресурси;
* поддържането и опазването на културни, исторически и архитектурни паметници;
* развитието на спорта, отдиха и туризма.

Освен правомощията на местната власт по реализирането на собствената сфера на отговорност, на ниво община се изпълняват и задачите, които произтичат от нормативните актове.

Всяка област на политика трябва да съдържа поне една стратегическа цел. Стратегическата цел сочи резултата, който Общината желае да постигне в конкретната област на политиката.

Кметът на общината ръководи изпълнението на дейностите/мерките за постигане на целите. Също така кметът на общината организира изпълнението както на задачите, които произтичат от законите, от актовете на президента на републиката и на Министерския съвет, така и изпълнението на решенията на общинския съвет.

Предвид това, че съществуват множество външни и вътрешни рискови фактори, които могат да повлияят на постигане на целите, е необходимо да се прилагат съответните контролни дейности и съответно да се осъществява мониторинг върху тяхното приложение.

**Контролът е основна управленска функция, която е свързана със синхронизиране на резултатите със зададените цели.**

Контролът трябва да е непрекъснат и на всички етапи: планиране, изпълнение и отчитане.

Видовете контрол според времето на извършване са: предварителен, текущ и последващ контрол.

**Предварителен контрол:** обхваща създаване стандарти и принципи за управление (напр. за качество на услугите, предоставяни от общината); създаване на правила и процедури (включително правила за предварителен контрол на разходите, свързани с изпълнение на мерките по програмите) и прилагане на правилата на предварителен контрол.

**Текущ контрол:** обхваща целия процес на преобразуване на входните ресурси в изходни ресурси и продукти и услуги. За да е ефективен контрола е много важно своевременно да се предава информация за настъпили отклонения в дейностите по изпълнение, с оглед предприемане на съответните коригиращи мерки и предотвратяване на забавяне на изпълнение на целите.

**Последващ/заключителен контрол:** обхваща преглед на резултатите и извършване на анализ/съпоставка относно степента на изпълнение на целите; анализ на причините, поради които има неизпълнение на целите (при необходимост).

Кметът на общината може да бъде оправомощен с контролни функции от:

* законодателен орган (Народното събрание) - с въвеждане на контролни правомощия в закони.
* от други органи на изпълнителната власт - с въвеждане на контролни правомощия в подзаконовите нормативни актове.
* от общинския съвет - с въвеждане на контролни правомощия в приетите от него наредби, правилници, програми и др.решения.

В зависимост от областта за която се отнася, контролът се осъществява от изрично оправомощени служители от общинска администрация.

# **Примери за контролни функции на кмета на общината и общинския съвет по области на политики**

* **Политика в областта на регионалното/местното развитие**

Основните приоритети и стратегически цели на общините са разписани в Плана за интегрирано развитие на общината за периода (ПИРО) за периода 2021г. -2027 г. (а преди това в Общинските планове за развитие 2014 г.-2020г.). Кметът на общината организира изработването на ПИРО и го внася за обсъждане и приемане от общинският съвет - чл.23, т.1 от Закона за регионално развитие (ЗРР).

При изготвяне на плана е подходящо да се прилага **стратегически** **контрол**, като целта е да се осигури синхронизиране на стратегическите цели на общината с целите по националните стратегии и програми. Освен, че е изрично изискване, регламентирано в законодателството, осъществяването на контрол и синхронизиране на целите се повишава вероятността за изпълнението им. Причината е, че в голяма част от мерките по плана се разчита на външно финансиране – финансиране от държавния бюджет и от европейските фондове (а това финансиране се осигурява във връзка с националните и европейски приоритети).

Контролните правомощия на кмета по ръководството, организацията и **контрола** върху дейностите по изпълнението на ПИРО са разписани в чл.23, т.2 от Закона за регионалното развитие. **(оперативен контрол).**

Общинският съвет обсъжда и приема ПИРО, както и контролира осигуряването на съответствие на общия устройствен план с плана за интегрирано развитие на общината. Одобрява годишните доклади за наблюдение на изпълнението на плана за интегрирано развитие на общината по предложение на кмета на общината (чл.24 от ЗРР).

* **Политика по управление на собствеността и концесионирането**

Общинския съвет приема: Стратегия за управление на общинската собственост; Програми за управление на общинската собственост; Наредби и други административни актове, свързани с управлението на общинската собственост, както и План за управление на концесиите.

Кметовете на общините извършват мониторинг и контрол на сключените от тях договори по Закона за общинската собственост и текущ контрол на сключените концесионни договори по Закона за концесиите.

**Текущият контрол** на изпълнението на задълженията на страните по сключените от тях концесионни договори се осъществява в съответствие със:

1. определените с концесионния договор условия и ред за извършване на контрола на изпълнение на задълженията на концесионера, включително контрола за изпълнение на предложения с офертата на концесионера финансово-икономически модел на концесията;

2. определения с вътрешните правила за управление на концесиите или със заповед на кмета на общината, ред за осъществяване на контрола по изпълнението на концесионните договори, включително на условията на концесиите и на задълженията на концесионерите.

Кметовете на общини осъществяват административен контрол върху работата на звената и служителите, отговорни за извършване на текущия контрол по изпълнение на задълженията на концесионерите, по реда, определен със: устройствения правилник за дейността на общинска администрация, или с вътрешните правила за управление на концесиите, или със заповед на кмета на общината по чл. 8, ал. 3 от Наредба за мониторинга, управлението и контрола на концесиите.

При неспазване на условията на концесионните договори, Общинският съвет взема решение за тяхното прекратяване.

* **Политика в областта на социалните услуги**

Контролните функции произтичат от Закона за социалните услуги, където е определено че кметовете на общини:

* Провеждат общинската политика в областта на социалните услуги в съответствие с решенията на общинския съвет, като отговарят за спазване на стандартите за качество на социалните услуги на територията на общината, които се финансират със средства от държавния и общинския бюджет.
* Осъществяват **контрол** **и мониторинг на качеството и ефективността** на социалните услуги, които се предоставят на територията на общината и се финансират със средства от държавния и общинския бюджет и предлагат на общинския съвет мерки за подобряване на качеството и ефективността на услугите. По отношение на предоставяните услуги, кметът на общината извършва: контрол и мониторинг на качеството и ефективността; осъществяване на мониторинг на дейностите по осигуряване на достъп до социалните услуги; контрол на разходването на средствата за финансиране на социалните услуги; контрол при възлагане на предоставянето на услуги на частни доставчици и контрол относно събирането на таксите за ползване на социални услуги.
* Следят за законосъобразното разходване на средствата от държавния и общинския бюджет за финансиране на социалните услуги на територията на общината и осъществяват **контрол** **относно своевременното събиране** на таксите за ползване на социални услуги на територията на общината, които се финансират със средства от държавния и общинския бюджет.
* При сключването на договор за възлагане на предоставянето на социални услуги с частен доставчик, осъществяват контрол за законосъобразното разходване на предоставените му средства.

Общинските съвети определят общинската политика в областта на социалните услуги в съответствие с установените потребности на общинско ниво и приоритетите на държавната политика и съобразно изискванията на ЗСУ.

* **Политика в областта на административното обслужване и местните данъци и такси**

Политиката се определя на национално и местно ниво с приетите стратегии и заложените стандарти в нормативната уредба, както и от приетите от Общинския съвет наредби и утвърдените от кмета на общината правила и процедри.

Примери за контролни правомощия: осъществяване на контрол за спазване на правилата за административното обслужване, в т.ч. за спазване на задължителните стандарти по НАО; спазване на принципа за служебно начало (служебно събиране на информация, която е налична в администрацията или в публични регистри) и други.

Контролните функции на кмета са регламентирани в Закона за местните данъци и такси (ЗМДТ); Закона за ограничаване на административното регулиране и административния контрол върху стопанската дейност (ЗОАРАКСД); Административнопроцесуалния кодекс (АПК); Наредбата за административно обслужване и др. , както и в приетите местни наредби.

* **Контролни правомощия, произтичащи от Закона за противодействие на** **корупцията и отнемане на незаконно придобитото имущество (ЗПКОНПИ)** в качеството му на орган по назначаване на служителите в общинската администрация.

Проверката на декларациите по ЗПКОНПИ, както и производството по установяване на конфликт на интереси се извършват от съответния инспекторат или от комисия от служители, изрично овластени кмета на общината да осъществяват и тези функции (§2, ал.5 от ЗПКОНПИ). При установяване на нарушения, инспектората/комисията съставя актове за установяване на административни нарушения.

Наказателните постановления се издават от кмета на общината (§2, ал.10 от ЗПКОНПИ). Когато при проверката на декларациите или в производството за установяване на конфликт на интереси се установят данни за извършено престъпление, кметът сезира незабавно компетентните органи за предприемане на действия по наказателно преследване (§2,ал.11 от закона).

Предвид бързата промяна във външната среда, свързана с непрекъснати промени в законодателството е необходимо да се следят измененията и допълненията, така че да се актуализират контролните правомощия в съответствие с тях.

|  |
| --- |
| Във форума за дебати да се отвори тема: **Разпоредби в националната нормативна рамка, които ни пречат да осъществяваме ефективен контрол по различните области на политика.** Във форума участниците могат споделят проблеми, с които се сблъскват, както и да предлагат вече установени от тях работещи решения. Могат да бъдат идентифицирани и редица дублираши функции по контрол с други държавни органи, както и резултатите от „контрола на контрола“. В рамките на тази дискусии могат да се формулират и конкретни предложения за промени в законодателството.  |